b'\n_START_ARTICLE_\nMartin Saarikangas\n_START_PARAGRAPH_\nJarl-Martin Alexander Saarikangas (s. 24. tammikuuta 1937 Helsinki) on espoolainen vuorineuvos, diplomi-insin\xc3\xb6\xc3\xb6ri, Masa-Yards Oy:n (my\xc3\xb6hemmin Kvaerner Masa-Yards Oy) perustaja ja toimitusjohtaja ja Kokoomuksen kansanedustaja 2003\xe2\x80\x932007. H\xc3\xa4net valittiin eduskuntaan vuoden 2003 vaaleissa. Vuorineuvoksen arvonimen Saarikangas sai vuonna 1996. _NEWLINE_H\xc3\xa4nell\xc3\xa4 on aikaisemman vaimonsa Lea Mailan (o.s. Jokihaara, k. 1996) kanssa kolme lasta. H\xc3\xa4nen nykyinen vaimonsa on Maija-Liisa Raunio-Saarikangas (1998). Sotilasarvoltaan Saarikangas on reservin luutnantti._NEWLINE_Saarikangas on toiminut useissa teht\xc3\xa4viss\xc3\xa4 my\xc3\xb6s urheiluj\xc3\xa4rjest\xc3\xb6iss\xc3\xa4. H\xc3\xa4n oli SLU:n puheenjohtaja vuosina 1993\xe2\x80\x931997 ja SM-liigan puheenjohtajana 1992\xe2\x80\x932002 ja sai my\xc3\xb6hemmin kunniapuheenjohtajan tittelin. H\xc3\xa4n oli vuosina 1998\xe2\x80\x931999 Helsinki 2006 -talviolympialaisten hakukomitean puheenjohtajana. Saarikangas on aateloitu Suomen J\xc3\xa4\xc3\xa4kiekkoleijonaksi numerolla 154. H\xc3\xa4n on my\xc3\xb6s pelannut 57-vuotiaana noin kolme minuuttia Veikkausliigaa oltuaan mukana TPS:n avauskokoonpanossa 14. elokuuta 1994 pelatussa HJK\xe2\x80\x93TPS-ottelussa. H\xc3\xa4n on Veikkausliigan kautta aikain vanhin pelaaja, mutta kansainv\xc3\xa4lisesti j\xc3\xa4\xc3\xa4 huimasti muun muassa Englannin silloisen 2. divisioonan Plymouthiin syntym\xc3\xa4p\xc3\xa4iv\xc3\xa4ns\xc3\xa4 kunniaksi vuonna 2003 rekister\xc3\xb6idyst\xc3\xa4, tuolloin 90-vuotiaasta brittipoliitikko Michael Footista, jota ei kuitenkaan laskettu kent\xc3\xa4lle._NEWLINE_Pullam\xc3\xb6ss\xc3\xb6sukupolvi on  tiett\xc3\xa4v\xc3\xa4sti Saarikankaan vuonna 1993 ensimm\xc3\xa4isen\xc3\xa4 esitt\xc3\xa4m\xc3\xa4 k\xc3\xa4site.'